| Xiphidiopicus percussus |
| --- |
| *X. percussus* macho |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Piciformes |
| Familia: | Picidae |
| Xénero: | ***Xiphidiopicus*** |
| Especie: | ***X. percussus*** |

 |
| Nome binomial |
| ***Xiphidiopicus percussus***( Temminck, 1826) |
| Subespecies |
| * *X. p. percussus*, ( Temminck, 1826)
* *X. p. insulaepinorum*, Bangs, 1910
* *X. p. monticola*, Garrido, 1971
* *X. p. gloriae*, Garrido, 1971
* *X. p. cocoensis*, Garrido , 1978
 |
| Sinonimia |
| *Picus percussus*  Temminck, 1826 |

*X. p. percussus* femia.
*X. p. percussus* inmaturo.
***Xiphidopicus percussus*** é unha especie de ave Piciforme ou peto, endémica de Cuba. É a única especie do xénero ***Xiphidiopicus***. É un peto relativamente pequeno cuxos hábitats naturais son os bosques secos e húmidos, terras baixas húmidas e antigos bosques moi degradados. Non se considera especie en perigo, xa que as súas poboacións se conservan ben.

Nomes
-----

En grego *xiphos* significa 'espada', e *idio* é 'propio', e en latín *picus* é o nome que se lle dá á ave 'peto'; é dicir, o seu nome significa 'peto con espada'. O nome específico, *percussus* en latín deriva de percutir ou golpear. En canto aos nomes subespecíficos, *insulaepinorum* é 'de Illa de Pinos', *monticola* é 'do monte', *gloriae* é 'dedicado a Gloria', e *cocoensis* é 'de Cayo Coco'.

Distribución
------------

É común en toda Cuba, pero só é frecuente en áreas boscosas. Poden ser bosques secos, de piñeiros, semicaducifolios ou costeiros.

Subespecies
-----------

* *X. p. percussus*, ( Temminck), 1826, da illa de Cuba e moitos illotes.
* *X. p. insulaepinorum*, Bangs, 1910, da illa da Xuventude (ou de Pinos).
* *X. p. monticola*, Garrido, 1971, de Cupeyal, Baracoa, en Guantánamo.
* *X. p. gloriae*, Garrido, 1971, de Cayo Cantiles
* *X. p. cocoensis*, Garrido , 1978 , de Cayo Guillermo

Descrición
----------

Miden uns 23 cm de longo (a femia lixeiramente máis cativa). As costas son verde oliva intensas e o peito e o ventre son amarelos con raias lonxitudinais escuras que no abdome se xuntan aos lados formando bandas negras. A cabeza é branca polos lados cunha banda negra detrás do ollo, e a coroa (que vai da fronte á caluga) no macho é vermella e na femia é raiada en negro e branco diante e vermella detrás. Na parte baixa da gorxa e na parte alta do peito teñen unha mancha vermella. O peteiro é azulado, o iris do ollo é vermello e as patas son gris-verdosas. Os inmaturos teñen o dorso máis opaco, a gorxa e peito alto negros e a coroa vermella.

Andan en bandos pequenos ou en parellas. Voan sonoramente a diferenza doutros petos cubanos. Peteiran os troncos, con golpes repenicantes. Procuran o seu alimento debaixo da codia e entre as pólas e follas sen baixaren nunca ao chan. Son moi activos e áxiles. Poden manterse nas árbores en posicións invertidas. Comen insectos, larvas e ras pequenas, e tamén pequenos froitos.

Niños
-----

Nidifican entre xaneiro e agosto. Fan os seus niños escavando en troncos de árbores mortos ou vivos, a máis de 2 metros do chan, un burato de entrada circular pequeno, afondando cara a abaixo. En marzo poñen de 3 a 4 ovos brancos que miden 2,7 cm de longo por 2 cm de ancho. O son do voo é o sinal de cambio de quenda para que a parella que está incubando saia do niño e sexa relevada.

Notas
-----

1. ↑  "ITIS Report: *Xiphidiopicus*". Integrated Taxonomic Information System. Consultado o 14 March 2013.
2. ↑  Farnsworth, Andrew (2012). Schulenberg, T.S. ed. "Cuban Green Woodpecker (*Xiphidiopicus percussus*)". *Neotropical Birds Online*. Ithaca: Cornell Lab of Ornithology. Consultado o 11 October 2011.
3. ↑  BirdLife International (2012). "*Xiphidiopicus percussus*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 November 2013.
4. ↑  García, F. (1987). Las Aves de Cuba. Especies endémicas. Subespecies endémicas. Tomos I y II. Editorial Gente Nueva, La Habana. 207 pp.
5. ↑  Garrido, O.H.; Kirkconnell, A. (2000). Birds of Cuba. Helm Field Guides, Londres. 253 pp.

|  |  |
| --- | --- |
| Identificadores taxonómicos | 
* ADW: Xiphidiopicus\_percussus
* Avibase: 3DC3684D58C5FED3
* BirdLife: 22680880
* eBird: cugwoo1
* Fossilworks: 372388
* GBIF: 2478165
* IBC: ID
* iNaturalist: 18475
* IRMNG: 11420384
* ITIS: 553995
* IUCN: 22680880
* NCBI: 177295
* Xeno-canto: Xiphidiopicus-percussus

 |